Martin Parr

Martin Parr (23. toukokuuta 1952 Epsom, Surrey – 6. joulukuuta 2025) oli brittiläinen valokuvaaja, joka kuului maailmankuulun Magnum Photos -kuvatoimiston kuvaajiin. Parr työskenteli 1980-luvulta lähtien myös Suomessa muun muassa Taideteollisen korkeakoulun vierailevana professorina 1990–1992.Think of Finland tarjoaa kuvia suomalaisuuden ytimestä , Nokia Ääni 15.2.2012, viitattu 5.1.2015. Värikkäistä ja ironisista länsimaisten ihmisten elämää kuvaavista dokumentaarisista valokuvistaan tunnettu Parr julkaisi noin 40 valokuvateosta, ja hänen töitään on ollut esillä lähes sadassa näyttelyssä eri puolilla maailmaa.

Elämä ja ura
Parr kiinnostui valokuvauksesta Yorkshiressa asuneen isoisänsä George Parrin kautta, joka oli innokas amatöörivalokuvaaja ja Royal Photographic Societyn jäsen. Neljäntoista vuoden iässä Martin Parr alkoi haaveilla dokumentaarisen valokuvaajan työstä ja pääsi opiskelemaan alaa vuosiksi 1970–1973 Manchester Polytechnic -oppilaitokseen. Kesätöinään hän kuvasi lomailevia brittejä Fileyn kaupungissa Yorkshiressä sijainneessa lomakeskuksessa.

Vuonna 1975 Parr muutti läntisen Yorkshiren maaseudulle pieneen Hebden Bridgen kylään ja alkoi kuvata seudun elämää. Hän otti aiheekseen sulkemisuhan alla olevat pienet metodisti- ja baptistikappelit ja niissä käyvät maalaisihmiset. Hän aloitti uransa mustavalkokuvilla, koska värikuvausta ei tuolloin pidetty vakavasti otettavana välineenä dokumentaarisessa taidevalokuvauksessa. Tuloksena oli näyttely ja valokuvakirja The Non-Conformists.

Vuonna 1980 Parr avioitui Yorkshiressä tapaamansa Susan Mitchellin kanssa ja muutti tämän työn takia Irlannin länsirannikon Boyleen.
Pari vuotta myöhemmin he muuttivat eteläiseen Englantiin, jossa Parr siirtyi pysyvästi värikuvaukseen esikuvinaan muun muassa amerikkalaiset Joel Meyerowitz, William Eggleston ja Stephen Shore. Kesien 1983, 1984 ja 1985 aikana Parr kuvasi työväenluokan ihmisiä lomailemassa New Brightonissa lähellä Liverpoolia. Siitä syntyi hänen läpimurtokokoelmansa The Last Resort: Photographs of New Brighton (1986), jota pidetään brittiläisen dokumentaarivalokuvauksen mullistaneena työnä. Toisaalta häntä myös kritisoitiin brittiläisen työväenluokan vapaa-ajanvieton naurunalaiseksi tekemisestä.

Vuonna 1987 Parr muutti puolisoineen Bristoliin, jossa he asuivat siitä lähtien. Siellä hänen kuvauskohteenaan oli Margaret Thatcherin hallinnon aikana vaurastunut keskiluokka ostoksilla, ravintolaillallisilla ja koulujen vanhempaintoiminnassa. Valokuvat koottiin näyttelyksi ja kirjaksi nimeltä The Cost of Living (1989). Samana vuonna julkaistiin Parrin valokuvateos One Day Trip Englannista Pariisiin kulkevista viinaristeilymatkailijoista.

Vuosina 1987–1994 Parr matkusti ympäri maailmaa kuvaten massaturismia kritisoivaa kokoelmaansa Small World (1995), joka oli näytteillä Lontoon, Pariisin ja Edinburghin lisäksi Espanjan Palmassa.

Parr hyväksyttiin mukaan Magnumin kuvaajiin 1988, mikä toi hänelle lehtikuvaustöitä ja muotikuvausprojekteja muun muassa Paul Smithille ja Louis Vuittonille. 

Vuosien 1995 ja 1999 välillä Parr kuvasi sarjan Common Sense, jonka 350 kuvaa keskittyivät kulutuskulttuuriin eri puolilla maailmaa. Noin 160 niistä kiersi 17 maata ja yli 40 näyttelypaikkaa samannimisenä näyttelynä.

Vuonna 2011 Martin Parr kiersi hänelle jo aiemmilta vuosilta tuttua Suomea ja tuloksena oli vuonna 2012 näyttely Think Finland.Englantilainen Martin Parr on valokuvannut Suomea ja suomalaisia , Skenet.fi, viitattu 5.1.2015.

Valokuvaustyönsä lisäksi Parr keräsi ja arvioi valokuvakirjoja. Hän keräili myös valokuvapohjaisia arkipäivän esineitä kuten postikortteja, tapettinäytteitä ja prostituoitujen puhelinkoppeihin jättämiä käyntikortteja.

Parr toimi vierailevana taiteellisena johtajana vuoden 2004 Rencontres d’Arles -valokuvafestivaaleilla, minkä lisäksi hän kuratoi valokuvanäyttelyitä useilla muilla festivaaleilla. Valokuvauksen ohella Parr teki 1990-luvun alusta saakka myös televisiodokumentteja ja muita elokuvaprojekteja myös elokuvaajana. Vuonna 2003 BBC teki hänestä Imagine-sarjaansa tv-dokumentin The World According to Parr, ja vuonna 2007 hän oli mukana BBC Four -kanavan kuusiosaisessa Valokuvauksen huiput -dokumenttisarjassa valokuvauksen historiasta (The Genius of Photography).Valokuvauksen huiput, Yle Teema 9.1.2012, viitattu 5.1.2015. Vuosina 2004–2012 Parr opetti valokuvausta University of Walesin Newportin kampuksella.

Parr sai Brittiläisen imperiumin ritarikunnan CBE-arvonimen vuonna 2021.

Palkintoja ja tunnustuksia
 2004: professuuri, Walesin yliopisto, Newport.
 2005: Fellow-arvonimi (FRPS), Royal Photographic Society.
 2008: Centenary-mitali, Royal Photographic Society.
 2008: kunniatohtori, Manchester Metropolitan University (MMU).	
 2008: palkinto elämäntyöstä, PhotoEspaña.

Lähteet

Aiheesta muualla
 Parrin oma sivusto

 Martin Parr Magnum Photos -sivustolla
 The World According To Parr -tv-dokumentti YouTubessa
 Martin Parrin radiohaastattelu
 Contacts Vol3 Martin Parr -video 
 TateShots: Martin Parr, studio visit - Martin Parr on Photographing Britain (video)

Luokka:Brittiläiset valokuvaajat
Luokka:Vuonna 1952 syntyneet
Luokka:Vuonna 2025 kuolleet